Time bi se znatno povećao raspon ekološki održivih proizvoda dostupnih potrošačima u EU-u te bih ih se učinilo dominantnom opcijom. Zasad takvi proizvodi još uvijek imaju mali udio na tržištu, što utječe i na njihovu dostupnost i cjenovnu pristupačnost za potrošače. Međutim, iskustvo EU-a već je pokazalo da se poticanjem ekološkog dizajna troškovi znatno smanjuju. Samo su 2021. postojeći zahtjevi za ekološki dizajn proizvoda povezanih s energijom potrošačima uštedjeli 120 milijardi EUR, čak i kad se uračunaju troškovi nabave. Kad bismo riješili i druge probleme potrošača, primjerice problem proizvoda s kratkim vijekom trajanja koji se ne mogu popraviti ili otežan pristup kružnim poslovnim modelima, mogli bismo ostvariti još veće uštede. Kad bi se to kombiniralo s primjerenim informiranjem potrošača i osiguravanjem zaštite od manipulativnog zelenog marketinga, EU bi preuzeo ulogu globalnog predvodnika te ojačao položaj svojih potrošača u zelenoj tranziciji i učinio održive proizvode standardom.

Nekoliko država članica već je počelo samostalno utvrđivati zahtjeve u pogledu okolišne održivosti proizvoda, a građani sve više traže još brže i opsežnije mjere. To može dovesti do fragmentacije jedinstvenog tržišta zbog različitih nacionalnih pravila te otežati poslovanje i povećati njegove troškove. Usklađenim pravilima na razini EU-a izbjeći će se takva narušavanja tržišta, znatno povećati tržište okolišno održivih proizvoda i u konačnici smanjiti troškovi usklađivanja i administrativno opterećenje za poduzeća koja posluju u EU-u.

Zbog toga je Prijedlog uredbe o ekološkom dizajnu za održive proizvode u središtu današnjeg paketa. Budući da je dizajnom proizvoda uvjetovano do 80 % njegova utjecaja na okoliš tijekom životnog ciklusa, prijedlogom se proširuje područje primjene okvira za ekološki dizajn kako bi se obuhvatio najširi mogući raspon proizvoda. Predviđa se utvrđivanje minimalnih kriterija ne samo za energetsku učinkovitost nego i za kružnost te opće smanjenje ekološkog i klimatskog otiska proizvoda. Poboljšanja energetske učinkovitosti i kružnosti do stupanja na snagu novog okvira poticat će se postojećom Direktivom o ekološkom dizajnu. U tu svrhu Komisija zajedno s novim prijedlogom donosi Plan rada za ekološki dizajn i označivanje energetske učinkovitosti za razdoblje 2022. – 2024. kako bi obuhvatila nove proizvode povezane s energijom te ažurirala i povećala ambicije za proizvode koji se već reguliraju.

Iako je posljednjih godina ostvaren napredak, učinci potrošnje na okoliš i dalje ugrožavaju opstanak čovječanstva, a mnogi aspekti potrošnje u EU-u nadilaze ograničenja našeg planeta. Na globalnoj razini polovinu svih emisija stakleničkih plinova i 90 % gubitka bioraznolikosti uzrokuju vađenje i prerada primarnih sirovina, dok i dalje prevladavajući linearni gospodarski model „uzmi, proizvedi, odbaci” dovodi do znatnog rasipanja resursa. Da bi EU uspio prijeći na resursno učinkovito, klimatski neutralno kružno gospodarstvo bez onečišćenja i smanjiti svoju energetsku ovisnost i ovisnost o resursima, hitno moramo promijeniti pristup osmišljavanju, izradi i uporabi proizvoda. EU će taj pristup promicati i na međunarodnoj razini i tako ojačati održivost i otpornost globalnih lanaca vrijednosti.

To znači da moramo razmotriti kako povećati blagostanje naših građana i osigurati održivi rast boljim iskorištavanjem resursa i materijala od kojih se izrađuju naši svakodnevni proizvodi te poboljšanjem tih proizvoda. Izradom proizvoda koji troše manje energije, učinkovitijom i dugotrajnijom uporabom proizvoda, oslanjanjem na reciklirane materijale umjesto primarnih sirovina te širom primjenom inovativnih modela kružnoga gospodarstva možemo gospodarski rast odvojiti od trošenja prirodnih resursa i uništavanja okoliša. Promicanjem usklađenog pristupa na razini EU-a možemo povećati konkurentnost, stvoriti nove poslovne prilike i radna mjesta, potaknuti ozelenjivanje jedinstvenog tržišta u skladu s planom održivog rasta u okviru europskog zelenog plana, potrošačima omogućiti smanjenje troškova i učiniti gospodarstvo EU-a otpornijim na poremećaje u integriranim globalnim lancima vrijednosti. Nadalje, takvim će se pristupom dati odlučujući doprinos postizanju klimatske neutralnosti do 2050., zaustavljanju gubitka bioraznolikosti i ostvarenju našeg cilja nulte stupe onečišćenja.

No sve te krize imaju mnogo dodirnih točaka i navode nas da propitamo svoje pretpostavke i gospodarski model te poradimo na preoblikovanju energetskog sustava. Ponovno smo suočeni s vlastitim ovisnostima i slabostima koje mogu dovesti do nesigurnosti opskrbe, financijskog pritiska na kućanstva i šokova za poduzeća kojima je ugroženo svakodnevno poslovanje i dugoročni opstanak.

Velike krize i ekonomski šokovi posljednjih godina utjecali su na sve aspekte gospodarstva i društva EU-a. Posljednja i najveća u tom nizu kriza, surova i ničim izazvana ruska invazija na Ukrajinu, razlikuje se od pandemije i oporavka nakon nje ili rastuće potrebe da se odgovori na klimatske promjene i gubitak bioraznolikosti. Nastala geopolitička situacija opet je dovela do pritiska na građane i poduzeća u Europi i izvan nje, i to u vrijeme kad su Europska unija, Ukrajina i svijet pogled okrenuli oporavku i boljoj budućnosti.

Uredba će EU-u omogućiti i utvrđivanje zahtjeva za označivanje, primjerice u pogledu mogućnosti popravka proizvoda. Nove EU-ove oznake energetske učinkovitosti obuhvatit će aspekte kružnosti, npr. ocjenu popravljivosti, u obliku dopunskih informacija. Za druge će proizvode te informacije biti navedene na novoj oznaci u skladu s Uredbom o ekološkom dizajnu za održive proizvode. Neki bi proizvodi mogli nositi i oznaku energetske učinkovitosti EU-a i oznaku na temelju Uredbe ako postoje dokazi da će to biti djelotvornije za potrošače i bez prevelikog opterećenja za industriju. Kako se pokazalo primjenom oznake energetske učinkovitosti EU-a, obvezno pružanje ključnih informacija u trenutku kupnje može biti učinkovit način informiranja o relevantnim aspektima ekološke učinkovitosti, posebno ako omogućuje jednostavnu usporedbu proizvoda u određenoj kategoriji.

Strukturiranje informacija o okolišnoj održivosti i njihova razmjena putem digitalnih putovnica za proizvode pomoći će poduzećima duž lanca vrijednosti, od proizvođača, uvoznika i distributera do trgovaca, servisera i subjekata koji rade na preradi i recikliranju da pristupe vrijednim informacijama za poboljšanje ekološke učinkovitosti, produljenje životnog vijeka proizvoda, povećanje učinkovitosti i uporabu sekundarnih sirovina, čime će se smanjiti potreba za primarnim prirodnim resursima te smanjiti troškovi i strateška ovisnost. Uz to, olakšat će se praćenje prisutnosti zabrinjavajućih tvari tijekom životnog ciklusa materijala i proizvoda, u skladu s obvezama preuzetima u Strategiji održivosti za kemikalije, i pridonijeti cilju EU-a da postigne nultu stopu onečišćenja. Digitalnim putovnicama za proizvode može se i potrošačima omogućiti donošenje informiranijih odluka, poboljšati transparentnost za organizacije od javnog interesa i pomoći nacionalnim tijelima u njihovu radu na izvršavanju i nadzoru.

Osim što se njome utvrđuju zahtjevi kojima se uređuje izrada proizvoda, Uredba o ekološkom dizajnu za održive proizvode ujedno je i okvir za utvrđivanje zahtjeva za pružanje informacija o okolišnoj održivosti proizvoda. Ovisno o proizvodu, to može uključivati informacije o potrošnji energije, recikliranom sadržaju, prisutnosti zabrinjavajućih tvari, trajnosti, mogućnosti popravka, uključujući ocjenu popravljivosti, dostupnosti rezervnih dijelova i mogućnosti recikliranja.

Elektronika je najbrže rastući tok otpada u EU-u. Korisnici su frustrirani što im se uređaji brzo kvare, zastarijevaju ili se više ne mogu ažurirati ili popraviti. Osim toga, u EU-u se oporabljuje tek mali dio komponenti i materijala, uključujući one kritične, koji bi se mogli ponovno upotrijebiti u novim proizvodima. U tom kontekstu Komisija radi na novim mjerama za ekološki dizajn pametnih telefona, tableta i prijenosnih računala, koje će se donijeti kako je utvrđeno u planu rada u okviru postojeće Direktive o ekološkom dizajnu. Osim energetske učinkovitosti i čak prije nego što se novom Uredbom o ekološkom dizajnu za održive proizvode zamijeni postojeći okvir, tim će se mjerama obuhvatiti i drugi važni aspekti ekološkog dizajna za kružnost: trajnost te mogućnost popravka i recikliranja. U istom se kontekstu revidiraju pravila o ekološkom dizajnu za vanjska napajanja, uglavnom s obzirom na zahtjeve u pogledu interoperabilnosti i kružnog gospodarstva, kao dopuna nedavnoj inicijativi za jedinstveni punjač, donesenoj kao revizija Direktive o radijskoj opremi.

S obzirom na široko područje primjene Uredbe o ekološkom dizajnu za održive proizvode, na neke će se njome obuhvaćene proizvode istovremeno primjenjivati i zasebno zakonodavstvo za određene proizvode. Kad je riječ o tim proizvodima, Uredba će u načelu intervenirati samo ako se okolišna održivost tih proizvoda ne može u potpunosti i na odgovarajući način postići drugim instrumentima. Time bi se povećala usklađenost pravila EU-a o određenim proizvodima i izbjeglo nametanje administrativnog opterećenja poduzećima u pogledu ispunjavanja zahtjeva utvrđenih u raznim zakonodavnim aktima EU-a. Međutim, nakon potrebnih savjetovanja i procjena učinka, posebne okolnosti mogu opravdati poduzimanje ciljanih mjera i u okviru Uredbe o ekološkom dizajnu za održive proizvode. To može imati smisla ako je proizvod dio drugog proizvoda (npr. baterije), usko povezan s njim (npr. ambalaža) ili ako su utvrđeni zahtjevi u pogledu okolišne održivosti za određenu skupinu proizvoda.

Uredba o ekološkom dizajnu za održive proizvode bit će pravni okvir za utvrđivanje pravila EU-a kad je riječ o proizvodima za koje ne postoji posebno pravo EU-a kojim se utvrđuju obvezni zahtjevi u pogledu okolišne održivosti. To vrijedi, među ostalim, za tekstil i obuću. Iako ti proizvodi trenutačno podliježu određenim zahtjevima za proizvode, primjerice u pogledu kemikalija i označivanja, ne postoje posebni zahtjevi kojima bi se uređivala njihova kružnost, npr. trajnost, mogućnost popravka, mogućnost recikliranja i udio recikliranog sadržaja.

Uredba o ekološkom dizajnu za održive proizvode osmišljena je tako da bude dosljedna i usklađena s postojećim i budućim sektorskim zakonodavstvom i politikama. Nakon što se uspostavi okvir, zahtjevi za proizvode uvodit će se na temelju višegodišnjih planova rada. To će Komisiji omogućiti da pažljivo procijeni gdje su regulatorne mjere najpotrebnije.

Iako će zahtjevi u pogledu učinkovitosti i informiranja o ekološkom dizajnu proizvoda poduzećima i potrošačima omogućiti odabir ekološki održivijih proizvoda, poticaji država članica i javna nabava mogu imati i veću ulogu. Komisija je već razvila nekoliko kriterija zelene javne nabave, no njihova je primjena trenutačno dobrovoljna te je stoga i njihov učinak ograničen. Stoga je cilj Uredbe o ekološkom dizajnu za održive proizvode iskoristiti opseg javne potrošnje za poticanje potražnje za okolišno održivijim proizvodima utvrđivanjem obveznih kriterija za javnu nabavu takvih proizvoda, prema potrebi na temelju postojećih dobrovoljnih kriterija. To znači da bi javni naručitelji bili obvezni primjenjivati kriterije zelene nabave za kupnju određenih skupina proizvoda. Osim toga, poticaji koje daju države članice mogu se iskoristiti putem zahtjeva za okolišnu održivost proizvoda na koje se ti poticaji odnose.

EU ima dobre rezultate u zagovaranju održivosti diljem svijeta. Proizvođači pri stavljanju proizvoda na tržište EU-a već poštuju pravila EU-a o opasnim tvarima, ekološkom dizajnu i označivanju energetske učinkovitosti. Prijedlozima iz paketa inicijativa o održivim proizvodima pridonijet će se ubrzanju provedbe UN-ova Programa održivog razvoja do 2030. Širenjem tržišta za okolišno održive proizvode EU nastoji ojačati održivost globalnih lanaca vrijednosti i pridonijeti pozitivnim promjenama u partnerskim zemljama, što će pridonijeti ispunjavanju nekoliko UN-ovih ciljeva održivog razvoja.

Prijedlogom će se uvesti ciljane izmjene horizontalnog zakonodavstva EU-a o zaštiti potrošača kako bi se osiguralo da potrošači na prodajnom mjestu dobiju informacije o komercijalnom jamstvu trajnosti proizvoda i informacije relevantne za popravak (uključujući, po mogućnosti, ocjenu popravljivosti). Trgovcima će se zabraniti i određene vrste tvrdnji o prihvatljivosti za okoliš za koje se smatra da dovode u zabludu. To obuhvaća neodređene tvrdnje o prihvatljivosti za okoliš (npr. „zeleno”, „ekološki”, „dobro za okoliš”) koje nisu primjereno obrazložene ni provjerene u skladu s pravilima. Nadalje, prijedlogom će se zabraniti nekoliko praksi povezanih s ranim zastarijevanjem, uključujući prakse planiranog zastarijevanja.

Još su uvijek prisutne poteškoće u uvođenju i širenju kružnih poslovnih modela. Zahtjevima za proizvode u okviru Uredbe o ekološkom dizajnu za održive proizvode potaknut će se prihvaćanje takvih modela jer razvoj kružnih aktivnosti uvelike ovisi o fizičkim značajkama dizajna i pristupu relevantnim podacima. Digitalne putovnice za proizvode i pametna primjena digitalnih inovacija ključni su pokretači prelaska na kružne poslovne modele. Međutim, do potpune promjene poslovnih modela neće doći samo na temelju boljeg dizajna proizvoda i dostupnosti informacija. Postoji jasna potreba da se utvrde uska grla, prepoznaju učinkovita sredstva za poticanje primjene kružnih poslovnih modela, osigura njihova profitabilnost, poveća njihova atraktivnost u očima potrošača, razmjenjuju najbolje prakse i pružaju prilagođeni savjeti novim i postojećim poduzećima radi prelaska na kružne poslovne modele.

Kružni poslovni modeli osmišljeni su kako bi se stvorila i zadržala vrijednost te istodobno pridonijelo optimizaciji i ograničavanju uporabe resursa. To podrazumijeva ne samo regulatorne zahtjeve za određene proizvode nego i tržišne signale u korist kružnih poslovnih modela kako bi se proizvođače potaknulo da bolje dizajniraju proizvode, produlje njihov životni vijek te održavaju njihovu vrijednost tijekom i nakon uporabe. Primjerice, ako se proizvod prodaje kao usluga (što se može ilustrirati poznatim primjerom prodaje svjetlosti, a ne žarulja), mijenja se ekonomska logika i dobit više ne ovisi o količini prodanih proizvoda. Umjesto toga, postaje profitabilno osigurati da su proizvodi koji se pružaju kao usluga trajni i da ih je moguće popraviti zato što poduzeće ostaje vlasnik proizvoda i potreba za kupnjom novih proizvoda postaje trošak poslovanja.

Osim što održivi proizvodi moraju postati standard, moramo i sve više ulagati u primjenu kružnih poslovnih modela te poticati njihovu primjenu. Među njima su modeli proizvoda kao usluge, modeli koji se temelje na razmjeni i obrnutoj logistici, proizvodnja na zahtjev, usluge ponovne uporabe i popravka itd. To je neophodno kako bi se smanjila ukupna potražnja za energijom i resursima te gospodarski rast odvojio od trošenja primarnih resursa.

Dosadašnji uspjeh Direktive o ekološkom dizajnu uvelike je ovisio o uključivom, otvorenom i transparentnom doprinosu svih ključnih aktera. Uredbom o ekološkom dizajnu za održive proizvode nastavit će se taj pristup zajedničkog stvaranja, od izrade plana rada i određivanja prioritetnih proizvoda do ocjene i razvoja svih novih zahtjeva za proizvode. Forum za ekološki dizajn, koji se nadovezuje na postojeći Savjetodavni forum u okviru Direktive o ekološkom dizajnu, ostat će platforma za ciljane razmjene među skupinama dionika u svim ključnim fazama postupka te će i dalje biti prostor za raspravu koji okuplja predstavnike industrije, nacionalnih tijela i tijela za izvršavanje. Postupci savjetovanja i temeljite procjene učinka prethodit će i biti temelj razvoju i donošenju zahtjeva za proizvode.

Komisija istodobno namjerava započeti s radom u okviru predložene Uredbe kako bi se obuhvatili novi proizvodi i novi parametri. Cilj joj je bez odgode predložiti mjere za određene proizvode čim se uspostavi novi okvir. Kako bi se osiguralo transparentno i uključivo utvrđivanje odgovarajućih prioriteta, Komisija će do kraja 2022. pokrenuti javno savjetovanje o kategorijama proizvoda koji će se odabrati u okviru prvog plana rada na temelju Uredbe o ekološkom dizajnu za održive proizvode. U preliminarnoj procjeni Komisije utvrđeno je da kategorije proizvoda kao što su tekstil, namještaj, madraci, gume, deterdženti, boje, maziva te željezo, čelik i aluminij imaju velik utjecaj na okoliš i potencijal za poboljšanje te su stoga prikladni kandidati za prvi plan rada.

Kako bi se osigurao neometan prijelaz na okvir uređen Uredbom o ekološkom dizajnu za održive proizvode, u okviru ovog paketa donosi se novi plan rada za ekološki dizajn i označivanje energetske učinkovitosti za razdoblje 2022.–2024. Njime se osigurava da se do stupanja na snagu novog okvira nastavi redovan rad u skladu s postojećom Direktivom o ekološkom dizajnu i tako dodatno smanji potrošnja energije i materijala za proizvode povezane s energijom. Dodatni identificirani proizvodi, kao što su niskotemperaturni radijatori, imaju potencijal za uštedu energije koji se može pretvoriti u milijarde eura ušteda za potrošače. Važno je napomenuti da se novim planom rada osigurava da se pitanja kružnosti sve više rješavaju u okviru postojećeg pravnog okvira u mjeri u kojoj je to izvedivo.

Međutim, djelovanje EU-a samo po sebi nije dovoljno i ne može se samo njime ostvariti prijelaz na veću okolišnu održivost i kružnost koje su svijetu nužne. Moramo surađivati s partnerima kroz jačanje međunarodne suradnje i promicati naše ambicije diljem svijeta. EU će pojačati suradnju s trećim zemljama na globalnoj, regionalnoj i bilateralnoj razini kako bi potaknuo prelazak na održivost i olakšao usklađivanje s novim pravilima, posebno u zemljama s niskim i srednjim prihodima. EU će bilateralno surađivati s trećim zemljama na izgradnji kapaciteta, pojačanom dijalogu, tehničkoj suradnji, pristupu mrežama za potporu poslovanju i financiranju za ulaganja u kružno gospodarstvo te na razmjeni najboljih praksi kako bi se utvrdile potencijalne tehničke prepreke i promicale zajedničke inicijative.

Na globalnoj razini EU će nastaviti provoditi program za kružno gospodarstvo u multilateralnim forumima, u skupinama G7 i G20 te u kontekstu Globalnog saveza za kružno gospodarstvo i učinkovitost resursa. Komisija će se zalagati za uspostavu globalnog foruma za održivu potrošnju i proizvodnju kako bi se olakšala široka rasprava između zemalja i dionika o odgovoru na nedavni poziv Skupštine UN-a za okoliš upućen državama članicama da u suradnji s privatnim sektorom poduzmu mjere za poboljšanje dizajna proizvoda uzimajući u obzir procjene životnog ciklusa kako bi se pogodovalo produljenju životnog vijeka, popravljivosti, ponovnoj uporabi i lakšem recikliranju proizvoda u kontekstu kružnog gospodarstva te tako doprinijelo postizanju učinkovitosti resursa. EU će nastaviti podupirati UN i druge relevantne globalne i multilateralne inicijative kojima se promiče održiva proizvodnja i potrošnja. Podupirat će i Međunarodni panel za resurse te pridonijeti promicanju rezultata njegova rada. EU će surađivati sa svojim trgovinskim partnerima u Svjetskoj trgovinskoj organizaciji putem rasprava i razmjena najboljih praksi za povećanje kružnosti u globalnim lancima vrijednosti u skladu s domaćim i međunarodnim pravom.

Konačno, nedavnim Komisijinim prijedlogom direktive o dužnoj pažnji za održivo poslovanje poticat će se održivi poslovni modeli na globalnoj razini. Prijedlogom se potiče prelazak poduzeća na održivost u svim industrijskim sektorima tako što se od poduzeća zahtijeva da u svojim globalnim lancima vrijednosti uzimaju u obzir i suzbijaju negativne učinke na okoliš. Na temelju predloženih pravila veća poduzeća moraju imati i plan kojim će osigurati usklađenost svoje poslovne strategije s ograničavanjem globalnog zagrijavanja na 1,5 °C, u skladu s Pariškim sporazumom.

8.Zaključak

Inicijativama za održive proizvode nastoji se osigurati da do 2030. znatan dio proizvoda dostupnih potrošačima u EU-u bude osmišljen tako da budu trajni, energetski i resursno učinkoviti, da se mogu popraviti i reciklirati te da se pri njihovoj izradi prednost daje recikliranim materijalima. Poduzeća iz cijelog svijeta moći će se natjecati pod jednakim uvjetima, bez nepoštene konkurencije poduzeća koja prebacuju troškove na društvo i okoliš. Potrošači će imati i pristup informacijama potrebnima za donošenje održivijih odluka, bit će bolje zaštićeni od praksi štetnih za zelenu tranziciju te će moći upotrebljavati svoje proizvode što je dulje moguće, a poduzeća će moći pristupiti podacima koji su im potrebni da bi osigurali okolišnu održivost i kružnost svojih proizvoda i poslovnih modela. Europski građani te su mjere izričito preporučili u okviru Konferencije o budućnosti Europe te pozvali da se donesu snažnije politike za kružno gospodarstvo, uključujući borbu protiv planiranog zastarijevanja i pružanje informacija o tome kako ponovno upotrijebiti i popraviti proizvode.

Učinak današnjeg paketa inicijativa primjećivat će se postupno. Pravila iz nekih mjera primjenjivat će se odmah nakon stupanja na snagu, dok će za druge trebati vremena zbog pravnog okvira i vrste sustavnih promjena koje će pokrenuti. Uredbom o ekološkom dizajnu za održive proizvode omogućit će se višestrani pristup regulaciji proizvoda, što je velika prekretnica čiji će učinak rasti s vremenom. Utvrđivanjem sveobuhvatnog međusektorskog okvira i poduzimanjem ključnih koraka kao što je donošenje planova rada opći će smjer i ciljevi biti jasni dovoljno rano. To će poduzećima dati vremena da provedu neophodne organizacijske i sustavne pripreme i prije donošenja detaljnih pravila za proizvode.

Prijedlozi u ovom paketu ključni su za europski zeleni plan. Znatno će pridonijeti ciljevima Europske unije u području okoliša i klime, posebno postizanju klimatske neutralnosti do 2050., udvostručenju stope kružnosti uporabe materijala do 2030. i postizanju ambicioznih ciljeva Europske unije u pogledu energetske učinkovitosti. Doprinijet će i ostvarenju ciljeva digitalnog desetljeća do 2030., nove industrijske strategije, Akcijskog plana za provedbu europskog stupa socijalnih prava i novog europskog Bauhausa, istovremeno ostvarujući korist od njih.

Ako se zadrži razina ambicije prijedloga iz ovog paketa i ako se brzo i djelotvorno provedu, na temelju njih EU se može znatno približiti ostvarenju UN-ovih ciljeva održivog razvoja do 2030.

Komisija stoga poziva Europski parlament, Vijeće i sve ostale dionike da podrže pristup i ciljeve ovih prijedloga te pristupe njihovu brzom donošenju i provedbi.